जाणीव रुग्णालय व परिसरातील जनजीवन

गेवरा हे गाव चंद्रपूर जिल्ह्यातील सावली तालुक्यात असून येथे सोबत फाउंडेशन चंद्रपूर हि संस्था जाणीव रुग्णालयाच्या माध्यमातून आरोग्यसेवेच काम करते.  
जाणीव रुग्णालय येथे  लगतच्या तीन तालुक्यातील जवळपास ५०ते ६० गावातील रुग्ण नियमित उपचार घेतात हा भाग जिल्हा केंद्र पासून १००किमी अंतरावर वैनगंगा नदीच्या काठावर आहे
रुग्णालयात सर्व प्रकारच्या आजारावर निदान व उपचार सेवा पुरवण्यात येते तसेच ज्या आजारांवर उपचार उपलब्ध नाही त्यांना संदर्भ सेवा देण्यात येते. रुग्णालयात रुग्णवाहिका, दंतचिकित्सा, नेत्रतपासणी,  डे केअर , प्रयोगशाळा, औषधी , इत्यादी सेवा देण्यात येते. गेवरा या गावात जाणीव रुग्णालय मागील 5 वर्षांपासून आरोग्य सेवा पुरवते. हा भाग जगलं व्याप्त असल्यामुळे हिंस्त्र प्राण्यांची दहशत मोठ्या प्रमाणात आहे. तसेच प्रवासाची साधने कमी आहेत. रात्री उशिरापर्यंत प्रवास करणे शक्य नाही. त्यामुळे रुग्णांची गैरसोय होते. परंतु हे रुग्णालय ग्रामीण भागात असल्यामुळे रुग्णांना त्याचा खूप मोठ्या प्रमाणात लाभ होतो. 
येथील जनजीवन प्रामुख्याने शेती व्यवसायावर अवलंबून आहे . या भागात खरीपाची शेती म्हणजेच पाउसाच्या पाण्यावर केली जाते. मुख्यत्वे धान हे येथील मुख्य पिक आहे तसेच भाजीपाला, तूर हि पिके देखील घेतली जाते. तसेच शेतीला जोडधंदा म्हणून शेळी पालन व कोंबडी पालन केले जाते. परंतु येथील भौगोलिक परिस्तिथीनुसार धान पिकला अनुकूल असे वातावरण आहे. हा जंगल व्याप्तप्रदेश असल्यामुळे येथे वन उपज जसे मोहफुल, बांबू, तेंदूपत्ता यांची विक्री करून त्यातून उत्पन्न मिळवतात. या व्यतिरिक्त या भागातील लोक कुटुंबाचा उदरनिर्वाह चालवण्याकरिता इतर राज्यात तसेच महाराष्ट्र च्या काही जिल्ह्यात स्थलांतरित मजूर म्हणून कामाकरिता जातात.  आंध्रप्रदेश, कर्नाटक, तेलंगाना या राज्यात मिरची व धान पिकासंबंधित कामासाठी तसेच कंपनीत कामाकरिता जातात. महाराष्ट्राच्या इतर जिल्ह्यात जसे वर्धा यवतमाळ नागपूर अमरावती अकोला वाशीम या भागात सोयाबीन तूर गहू हरभरा या पिकांच्यासंबंधित कामाकरिता स्थलांतर करतात. या कामाकरिता प्रामुख्याने घरातील कर्ते लोक जातात. त्यामुळे घरी लहान मुले म्हातारे आईवडील, सासूसासरे,गरोदर महिला, दिव्यांग व्यक्ती घरी राहतात. त्यामुळे त्यांच्या माघारी आरोग्याचे प्रश्न, सुरक्षेचे प्रश्न निर्माण होतात. तसेच शाळकरी मुले शाळेत जाण्याकरिता टाळाटाळ करतात त्यातून मुलाचं शिक्षणाकडे दुर्लक्ष होते. त्यामुळे मुले शाळाबाह्य होऊन इतर गोष्टीकडे आकर्षित होतात.  जे लोक मजुरी करिता बाहेर गेलेले असतात तिकडे त्यांचे राहण्याचे, स्वच्छतेचे, सुरक्षेचे प्रश्न निर्माण होतात त्यातून आजार वाढीस लागतात. जसे डेंगू ,मलेरिया, टायफाईड यांसारख्या आजार खूप मोठ्याप्रमाणात होतात.
काही तरुण उच्चशिक्षण घेऊन नोकरी किंवा उद्योग व्यवसायात जातात. परंतु जास्तीतजास्त तरुण मजुरीकडे वळतात. हा तरुण वर्ग मजुरी करिता पुणे मुंबई नागपूर हैदाबाद या शहरात जातात. तसेच गडचिरोली येथे बांधकाम कामगार म्हणून मोठ्याप्रमाणात जातात. यातून भविष्याचे प्रश्न उभे राहतात.  यासर्वांमुळे तरुण वर्ग व्यसनाधीनतेकडे ओढल्या जाते. त्यातून अनेक समस्या उभ्या राहतात. त्यातून तरुणांना बाहेर काढण्याकरिता योग्य दिशा देण्याची गरज आहे. तसेच या लोकाना गावात व गावाजवळ कसा वर्षभर रोजगार उपलब्ध होईल याकरिता प्रयत्न करण्याची गरज आहे. त्यातून गावात समृद्धी येईल व लोकांचे आयुष्य सुकर होईल. 

